Okresná prokuratúra Partizánske 
Februárová 157, 958 01 Partizánske 	

Sp. zn. : Pv 23/14/3305	Partizánske, 24.4.2014
EEČ : 2-25-14-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona s poukazom na § 139 ods. 1 písm. c Trestného zákona a na § 138 písm. a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Partizánske
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 11.12.2013 v čase okolo 18,00 hod. v Partizánskom na ul Horská č. 1306/27 v priestoroch bytu napadol svoju sestru XXXXX tak, že ju udrel do tváre, na čo sa poškodená zamkla do svojej izby, následne vzal obvinený do ruky kuchynský nôž a po dobu približne 10 minút chodil popred dvere poškodenej, ktorej neustále vykrikoval, že ju rozpára a ani jej nepôjde na pohreb, následne sa obvinený upokojil a zatvoril sa do svojej izby, pričom uvedeným konaním obvinený u poškodenej vzbudil dôvodnú obavu, že svoje vyhrážky naplní, 

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením povereného príslušníka Obvodného oddelenia PZ XXXXX pod sp. zn.: ORP-572/PE-PE-2013 zo dňa 24.01.2014 bolo XXXXX podľa § 206 ods. 1 Trestného poriadku vznesené obvinenie pre prečin nebezpečného vyhrážania podľa § 360 ods. 1, ods. 2 písm. a/, písm. b/ Trestného zákona s poukazom na § 139 ods. 1 písm. c/ Tr. zákona a § 138 písm. a/ Tr. zákona na tom skutkovom základe, ako je uvedené vo výroku tohto uznesenia.

V priebehu prípravného konania bolo vykonané dokazovanie, v ktorom si poverený príslušník PZ pre rozhodnutie o vznesení obvinenia zabezpečil všetky dôkazy potrebné pre objektívne posúdenie veci v zmysle § 2 ods. 10 Tr. poriadku. Pri vydaní rozhodnutia o vznesení obvinenia poverený príslušník PZ vychádzal z dôkazného stavu podporeného dôkazmi zabezpečenými po začatí trestného stíhania, najmä  z výsluchu svedkyne - poškodenej XXXXX, výsluchu svedka XXXXX a ďalšieho dôkazového materiálu obsiahnutého vo vyšetrovacom spise.

Na základe príkazu sudcu pre prípravné konanie Okresného súdu XXXXX, sp. zn. 0Tp/203/2014 zo dňa 14.02.2014, boli do konania pribratí, uznesením povereného príslušníka Obvodného oddelenia PZ XXXXX pod sp. zn.: ORP-572/PE-PE-2013 zo dňa 28.02.2014 dvaja znalci z odboru zdravotníctva a farmácie, odvetvia psychiatria na vyšetrenie duševného stavu obvineného.

Zo záverov písomne podaného znaleckého posudku č. 28/2014 a č. 41/2014 z odboru zdravotníctvo a farmácia, odvetvie psychiatria vypracovaného znalcami XXXXX a XXXXX vyplýva, že obvinený XXXXX v čase spáchania skutku trpel závažnou nevyliečiteľnou duševnou chorobou - polyetiologickou demenciou, ktorá mala zásadný vplyv na jeho rozpoznávacie a ovládacie schopnosti až do ich vymiznutia. Obvinený v inkriminovanom čase nevedel rozpoznať protiprávnosť svojho konania a podobne nevedel svoje konanie ovládať, ani si svoje konanie neuvedomoval. Obvinený v súčasnej dobe nie je schopný chápať zmysel trestného stíhania z dôvodu demencie - postihnutia intelektu, myslenia, pozornosti a iných psychických funkcií. U obvineného táto choroba nastala ešte pred spáchaním posudzovaného trestného činu. Ide o trvalý stav mozgového poškodenia, ktorý nie je vyliečiteľný. Znalci taktiež konštatujú, že u obvineného nezistili závislosť od alkoholu, ani od žiadnych iných psychoaktívnych látok. V anamnéze bolo zistené len nadužívanie alkoholu bez závislosti od neho. Znalci taktiež neodporúčajú obvinenému uložiť žiadne ochranné liečenie, nakoľko jeho pobyt z psychiatrického hľadiska aktuálne nie je na slobode pre spoločnosť nebezpečný, nakoľko obvinený je už preliečený ústavne psychiatricky a umiestnený v sociálnom zariadení, kde je pod supervíziou aj psychiatra.  

Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak zákon neustanovuje inak.

Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Preskúmaním vyšetrovacieho spisu som zistil, že z vykonaného dokazovania, najmä zo znaleckého posudku znalcov z odboru psychiatrie, ktorí skúmali duševný stav obvineného  jednoznačne vyplýva, že v kritickom čase obvinený trpel závažnou duševnou chorobou - polyetiologickou demenciou, v čase činu obvinený nebol schopný svoje konanie ovládať a nevedel rozpoznať nebezpečenstvo a protiprávnosť svojho konania.

Z vykonaného dokazovania teda jednoznačne vyplynulo, že obvinený XXXXX bol v čase spáchania skutku nepríčetný. 

Vzhľadom na zistené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Štefan Masár
prokurátor